
Európsky parlament,
–	so zreteľom na oznámenie Komisie z 29. januára 2025 s názvom Kompas konkurencieschopnosti pre EÚ (COM(2025)0030),
–	so zreteľom na oznámenie Komisie z 28. mája 2025 s názvom Stratégia EÚ pre startupy a scaleupy – Na začatie a rozširovanie podnikania si vyberte Európu (COM(2025)0270),
–	so zreteľom na oznámenie Komisie z 21. mája 2025 s názvom Jednotný trh: náš európsky domáci trh v neistom svete – Stratégia, ktorou sa dosiahne jednoduchý, plynulý a silný jednotný trh (COM(2025)0500),
–	so zreteľom na Vyhlásenie z Budapešti prijaté 8. novembra 2024 na neformálnom stretnutí hláv štátov alebo predsedov vlád,
–	so zreteľom na publikáciu predsedníčky Komisie von der Leyenovej z 18. júla 2024 s názvom Európa má na výber: Politické usmernenia pre budúcu Európsku komisiu 2024 – 2029,
–	so zreteľom na správu Európskej centrálnej banky s názvom Prieskum o prístupe podnikov v eurozóne k financovaniu – prvý štvrťrok 2025 (Survey on the Access to Finance of Enterprises in the euro area – First Quarter of 2025), ktorá bola uverejnená v apríli 2025,
–	so zreteľom na oznámenie Komisie z 19. marca 2025 s názvom Únia úspor a investícií – Stratégia na podporu bohatstva občanov a hospodárskej konkurencieschopnosti v EÚ (COM(2025)0124),
–	so zreteľom na správu Komisie s názvom Prieskum o prístupe podnikov k financovaniu – Analytická správa za rok 2024 [Survey on the access to finance of enterprises (SAFE) – Analytical report 2024], ktorá bola uverejnená v januári 2025,
–	so zreteľom na správu Maria Draghiho o budúcnosti európskej konkurencieschopnosti (Draghiho správa), ktorá bola uverejnená v septembri 2024,
–	so zreteľom na správu Komisie z 25. júla 2024 s názvom Výročná správa o európskych MSP za roky 2023/2024 (Annual Report on European SMEs 2023/2024),
–	so zreteľom na správu Enrica Lettu s názvom Oveľa viac než len trh (Lettova správa), ktorá bola uverejnená v apríli 2024,
–	so zreteľom na závery z mimoriadneho zasadnutia Európskej rady zo 17. a 18. apríla 2024,
–	so zreteľom na svoje uznesenie zo 14. decembra 2023 o posilňovaní inovácií a priemyselnej a technologickej konkurencieschopnosti prostredníctvom priaznivého prostredia pre startupy a scaleupy[footnoteRef:1], [1:  	Ú. v. EÚ C, C/2024/4182, 2.8.2024, ELI: http://data.europa.eu/eli/C/2024/4182/oj.] 

–	so zreteľom na oznámenie Komisie z 12. septembra 2023 s názvom Balík pomoci pre MSP (COM(2023)0535),
–	so zreteľom na článok 55 rokovacieho poriadku,
–	so zreteľom na správu Výboru pre hospodárske a menové veci (A10-0185/2025),
A.	keďže mikropodniky, malé a stredné podniky (MSP) predstavujú základ európskeho podnikania, pričom MSP v roku 2023 predstavovali 99,8 % všetkých podnikov, 65,2 % zamestnanosti a 53,1 % pridanej hodnoty v nefinančnom podnikateľskom sektore v EÚ[footnoteRef:2]; [2:  	Katsinis, A., Lagüera-González, J., Di Bella, L., Odenthal, L., Hell, M., a kol., Annual Report on European SMEs 2023/2024 (Výročná správa o európskych MSP za roky 2023/2024), Úrad pre vydávanie publikácií Európskej únie, 2024: https://single-market-economy.ec.europa.eu/document/download/2bef0eda-2f75-497d-982e-c0d1cea57c0e_en?filename=Annual%20Report%20on%20European%20SMEs%202024.pdf.] 

B.	keďže EÚ ako celok – a najmä jej najväčšie ekonomiky – v súčasnosti zažíva pomalý hospodársky rast a problémy, pretože spoločnosti strácajú konkurencieschopnosť v prospech tretích krajín, čo ešte zhoršujú dôsledky pandémie, energetickej krízy a agresie Ruska voči Ukrajine, ktoré postihli najmä MSP a ekonomiky krajín pozdĺž východnej hranice EÚ;
C.	keďže európske MSP sa líšia z hľadiska rozsahu, odvetvia, finančných potrieb, umiestnenia, vlastníctva, obchodného modelu a inovačnej kapacity, a preto riešia rôzne výzvy a potreby financovania, pričom majú len obmedzenú schopnosť čeliť im; keďže väčšina európskych MSP pôsobí predovšetkým na vnútroštátnej úrovni; keďže do cezhraničných činností v rámci EÚ sa zapája len pomerne málo MSP, pričom tie, ktoré sa venujú vývozu mimo Únie, tvoria menšinu;
D.	keďže v Draghiho správe sa uvádza, že regulačné prekážky a administratívna záťaž patria medzi najväčšie výzvy, ktorým MSP čelia, pričom predpisy týkajúce sa podávania správ, najmä na základe Európskej zelenej dohody, považuje viac ako 60 % spoločností v EÚ za prekážku v investovaní a 55 % MSP označilo regulačné prekážky a administratívnu záťaž za svoj najväčší problém, pričom tento podiel je ešte väčší v prípade startupov a mikropodnikov, a odporúča sa v nej, aby boli MSP z príslušných právnych predpisov vyňaté na základe proporcionality, keďže kľúčom k ich prosperite je jednoduchší, predvídateľnejší a konkurencieschopnejší regulačný rámec a preskúmanie Európskej zelenej dohody;
E.	keďže Komisia sa snaží zlepšiť prístup MSP k financovaniu s cieľom zvýšiť rozsah, znížiť neefektívnosť a podporiť interoperabilitu, stanovila si cieľ znížiť záťaž pre MSP spojenú s podávaním správ aspoň o 35 % a oznámila novú kontrolu konkurencieschopnosti MSP v posúdeniach vplyvu; keďže tieto iniciatívy musí sprevádzať dobre rozvinutý ekosystém rizikového kapitálu, pričom treba mať na pamäti, že inštitucionálni investori, ako sú poisťovne, významne prispievajú k financovaniu MSP prostredníctvom prenosu a transformácie rizík, a tiež treba prihliadnuť na skutočnosť, že na rozdiel od Spojených štátov väčšina finančných prostriedkov v Európskej únii pochádza od bánk a medzi európskou investičnou kultúrou a inými regiónmi sveta existujú výrazné rozdiely, najmä pokiaľ ide o rizikový kapitál a investície podnikateľských anjelov; keďže v dôsledku tejto situácie sú MSP obzvlášť zraniteľné voči sprísneniu poskytovania bankových úverov;
F.	keďže Európe chýba dynamickejšie a priaznivejšie prostredie na rozširovanie inovačných spoločností a na ďalšie investície a pokrok v oblasti digitálnej infraštruktúry, čo vedie k tomu, že takmer 30 % „jednorožcov“ sa premiestnilo do zahraničia[footnoteRef:3]; [3:  	Draghi, Mario, The Future of European Competitiveness – A Competitiveness Strategy for Europe (Budúcnosť európskej konkurencieschopnosti – Stratégia konkurencieschopnosti pre Európu), 2024, https://commission.europa.eu/document/97e481fd-2dc3-412d-be4c-f152a8232961_en.] 

G.	keďže Komisia uverejnila stratégiu pre startupy a scaleupy a existujú rôzne iniciatívy zamerané na podporu podnikania, inovácií a digitálnej transformácie v EÚ, ako je Stratégia pre startupy a scaleupy, hodnotiaca tabuľka ekologických inovácií, znalostné a inovačné spoločenstvá, Európska platforma pre spoluprácu klastrov, digitálne desaťročie a stratégia digitálneho jednotného trhu, ako aj programy financovania zamerané na inovácie v iných oblastiach politiky;
Všeobecné aspekty
1.	domnieva sa, že vytvorenie priaznivých trhových podmienok pre európske spoločnosti, aby mohli inovovať, začať činnosť, tvoriť, rásť a rozširovať sa v Európe, je nevyhnutné na uvoľnenie plného potenciálu nášho trhu a nato, aby sa naše ekonomiky stali konkurencieschopnejšími; uznáva, že regulačná fragmentácia je jednou z prekážok, ktoré bránia scaleupom (rozširujúcim sa podnikom) využiť potenciál jednotného trhu naplno; uznáva, že MSP čelia v jednotlivých členských štátoch a regiónoch nerovnakým podmienkam financovania a požiadavkám na financovanie v dôsledku faktorov špecifických pre každý podnik, geografickej polohy – napríklad umiestnenia v odľahlých, najvzdialenejších a ostrovných oblastiach – a hospodárskeho prostredia, a preto potrebujú riešenia prispôsobené takýmto osobitostiam, ako aj potrebám menších ekonomík;
2.	víta skutočnosť, že v nadväznosti na Draghiho a Lettovu správu sa uznala potreba konkurencieschopnejšieho, menej fragmentovaného a menej byrokratického jednotného trhu; vyzýva Komisiu, aby zohľadnila odporúčania z týchto správ, v ktorých sa uvádza, že sú potrebné okamžité a rázne opatrenia na regulačnej aj politickej úrovni; v tejto súvislosti vyjadruje poľutovanie nad nadmernou záťažou, ktorej MSP čelia v dôsledku plnenia rôznych povinností podľa Európskej zelenej dohody; je presvedčený, že osobitné vymedzenia startupov a scaleupov by zvýšili príležitosti na podporu prostredníctvom opatrení, ktoré sú prispôsobené ich osobitným potrebám;
3.	berie na vedomie, že poskytovanie bankových úverov zostáva pre MSP v Únii hlavným zdrojom vonkajšieho financovania; zdôrazňuje kľúčovú úlohu tradičných bankových modelov vrátane malých regionálnych bánk, sporiteľní, družstevných bánk a verejných inštitúcií;
4.	zdôrazňuje, že EÚ by sa mala usilovať o to, aby bolo podnikateľské prostredie jednoduchšie a atraktívnejšie z hľadiska mobilizácie európskeho aj medzinárodného kapitálu a investícií; zdôrazňuje potrebu podporovať taký ekosystém scaleupov, ktorý sa opiera predovšetkým o súkromné investície a verejno-súkromné partnerstvá, čo by pomohlo mobilizovať kapitál a uľahčilo podnikom prístup k financovaniu; zdôrazňuje významnú a riadne rozvinutú úlohu bánk s konkrétnymi regionálnymi a miestnymi znalosťami pri poskytovaní finančných prostriedkov pre MSP, ktorá vyplýva z dlhodobých vzťahov s týmito spoločnosťami;
5.	upozorňuje na osobitné výzvy, ktorým čelia európske scaleupy pri získavaní financovania rastu v neskoršej fáze; konštatuje, že mnohé firmy z EÚ s vysokým potenciálom sú stále závislé od zahraničného rizikového kapitálu a investorov, pričom veľkú časť neskorších kôl financovania vedú mimoeurópski investori; zdôrazňuje potrebu vytvoriť atraktívnejšie podmienky pre investície v rámci Únie; zdôrazňuje, že prístup k financovaniu by sa mal riadiť kritériami hospodárskej efektívnosti, ziskovosti a rozšíriteľnosti bez ohľadu na pôvod kapitálu, a pripomína, že otvorená a celosvetová hospodárska súťaž na prilákanie investícií je prínosom pre podniky a inovácie; v tejto súvislosti zdôrazňuje nedávne prijatie aktu EÚ o kótovaní[footnoteRef:4], ktorým sa spoločnostiam všetkých veľkostí vrátane MSP uľahčuje kótovanie na európskych burzách cenných papierov; [4:  	Akt o kótovaní pozostáva z nariadenia Európskeho parlamentu a Rady (EÚ) 2024/2809 z 23. októbra 2024, ktorým sa menia nariadenia (EÚ) 2017/1129, (EÚ) č. 596/2014 a (EÚ) č. 600/2014 s cieľom zatraktívniť verejné kapitálové trhy v Únii pre spoločnosti a uľahčiť malým a stredným podnikom prístup ku kapitálu (Ú. v. EÚ L, 2024/2809, 14.11.2024, ELI: http://data.europa.eu/eli/reg/2024/2809/oj), zo smernice Európskeho parlamentu a Rady (EÚ) 2024/2810 z 23. októbra 2024 o akciových štruktúrach s viacnásobnými hlasovacími právami v spoločnostiach, ktoré sa uchádzajú o prijatie svojich akcií na obchodovanie v multilaterálnom obchodnom systéme (Ú. v. EÚ L, 2024/2810, 14.11.2024, ELI: http://data.europa.eu/eli/dir/2024/2810/oj), a zo smernice Európskeho parlamentu a Rady (EÚ) 2024/2811 z 23. októbra 2024, ktorou sa mení smernica 2014/65/EÚ s cieľom zatraktívniť verejné kapitálové trhy v Únii pre spoločnosti a uľahčiť malým a stredným podnikom prístup ku kapitálu a ktorou sa zrušuje smernica 2001/34/ES (Ú. v. EÚ L, 2024/2811, 14.11.2024, ELI: http://data.europa.eu/eli/dir/2024/2811/oj).] 

6.	berie na vedomie, že Komisia uverejnila európsku stratégiu pre startupy a scaleupy, ktorá by mala podporovať inovácie a riešiť problémy, s ktorými sa v EÚ stretávajú jednotliví inovátori, zakladatelia, startupy a scaleupy; zdôrazňuje, že hoci je diagnostika uvedená v stratégii do určitej miery správna, navrhované opatrenia musia byť ambicióznejšie, pričom dôraz sa musí klásť na zrušenie všetkých predpisov EÚ predstavujúcich zbytočnú byrokratickú záťaž, ktorá bráni zakladaniu a rozširovaniu podnikov; žiada Komisiu, aby medzi prioritné odvetvia stanovené v stratégii zahrnula aj poľnohospodárstvo;
7.	domnieva sa, že uľahčenie prístupu MSP a rozširujúcich sa podnikov k financovaniu bude závisieť od i) výrazného a nepretržitého znižovania byrokratickej a regulačnej záťaže vrátane zdĺhavých postupov vydávania povolení, nákladných požiadaviek na podávanie správ a zložitosti a nepredvídateľnosti regulačného prostredia, ii) zvýšenej kapacity na uvoľnenie súkromných investícií a úspor, iii) preklenutia medzery vo financovaní pre scaleupy a iv) posilnenia konkurencieschopného ekosystému kapitálových trhov v rámci EÚ; zdôrazňuje, že na tieto účely musí byť konečným cieľom Komisie dokončenie únie úspor a investícií, ktorá rešpektuje právomoci členských štátov a zásadu subsidiarity;
Znižovanie byrokratickej a regulačnej záťaže
8.	pripomína, že mnohé sľubné európske startupy a scaleupy sa premiestňujú do tretích krajín z dôvodu zaťažujúceho, pomalého, roztriešteného a nepredvídateľného európskeho regulačného prostredia; zdôrazňuje, že ak sa tento trend nezvráti v podobe výrazného zjednodušenia, Európa bude naďalej strácať spoločnosti v najstrategickejšej fáze rastu, čo povedie k vytváraniu menšieho počtu pracovných miest a pomalšiemu hospodárskemu rastu; vyjadruje poľutovanie nad tým, že daňové a regulačné prahové hodnoty odrádzajú podniky od rastu, keďže po prekročení určitých úrovní veľkosti alebo obratu sa na základe týchto hodnôt ukladajú ďalšie zaťažujúce postupy;
9.	vyzýva na ďalšie úsilie o zjednodušenie a nabáda Komisiu, aby predložila následné návrhy, ktoré presiahnu rámec jej súhrnných balíkov zjednodušujúcich opatrení a ktorými sa zavedú právne predpisy a rámce priaznivé pre startupy, ktoré uľahčia rast, rozšíriteľnosť a cezhraničnú činnosť startupov a scaleupov, pričom zároveň zabezpečia ochranu spotrebiteľa, ochranu údajov a spravodlivú hospodársku súťaž; pripomína záväzok Komisie znížiť byrokraciu prostredníctvom horizontálneho prístupu vo všetkých oblastiach a vyzýva na systematické preverovanie acquis EÚ s cieľom identifikovať a odstrániť regulačné prekážky pre MSP;
10.	zdôrazňuje, že po tom, ako Komisia prijala druhý súhrnný balík opatrení, treba zjednodušiť procesy pri vykonávaní Programu InvestEU s cieľom zabezpečiť, aby MSP – vrátane tých najmenších podnikov – mali ľahší prístup k finančnej podpore, ktorú potrebujú na rast a inovácie; zdôrazňuje, že je dôležité zabezpečiť, aby regulačné rámce a nástroje financované z prostriedkov EÚ boli úmerné veľkosti a administratívnej kapacite MSP a aby boli náležite prispôsobené MSP namiesto toho, aby len kopírovali požiadavky na väčšie spoločnosti; 
11.	konštatuje, že uloženie viacerých regulačných požiadaviek bankám môže mať negatívny vplyv na poskytovanie úverov pre MSP; zdôrazňuje, že je dôležité zabrániť duplicitným požiadavkám na podávanie správ a viacnásobným kanálom podávania správ, ktoré predstavujú zbytočnú administratívnu záťaž, najmä pre menšie banky; vyzýva Komisiu, aby s pomocou Európskeho orgánu pre bankovníctvo a jednotného mechanizmu dohľadu posúdila účinky súčasných regulačných pravidiel na poskytovanie úverov pre MSP; podčiarkuje potrebu uplatňovať v rámci bankovej regulácie zásadu proporcionality;
12.	naliehavo vyzýva Komisiu, aby posúdila existujúce regulačné povinnosti, ktoré zaťažujú spoločnosti, ako napríklad rámec udržateľného financovania, ktorý je pre európske MSP nevhodný, a ďalšie povinnosti vyplývajúce z Európskej zelenej dohody, a aby vypracovala prahové hodnoty proporcionality s cieľom oslobodiť MSP od nadmerných povinností; víta navrhovanú novú kontrolu konkurencieschopnosti MSP; vyzýva Komisiu, aby zabezpečila, že všetky štandardy podávania správ o udržateľnosti budú jednoduché a dobrovoľné, a aby preskúmala požiadavky na zverejňovanie bankových informácií v rámci 3. piliera, ktoré môžu na klientov MSP nepriamo klásť neprimerané požiadavky na údaje;
13.	zdôrazňuje, že prístup založený na zásade rovnováhy záťaže, ktorý sa v praxi dostatočne neuplatňuje, nestačí, a vyzýva Komisiu, aby navrhla ambicióznejšiu stratégiu zjednodušenia, ktorou sa zabezpečí právna istota a predvídateľnosť a zároveň sa preskúmajú právne predpisy úrovne 2 a 3; zdôrazňuje, že cieľ Komisie týkajúci sa zníženia povinností v oblasti podávania správ o 35 % musí byť merateľný a výsledky musia byť sledovateľné s jasným harmonogramom, kľúčovými ukazovateľmi výkonnosti a metodikou sledovania, ktorá je vhodná na daný účel;
Uvoľnenie súkromného kapitálu a úspor
14.	konštatuje, že cieľom Komisie je zaviesť úniu úspor a investícií, ktorá musí zahŕňať nielen opatrenia na úrovni EÚ, ale aj vývoj nástrojov, riešení a najlepších postupov, ktoré rešpektujú a podporujú opatrenia členských štátov na vnútroštátnej úrovni a podporujú cezhraničnú súdržnosť a postupné znižovanie kritických rozdielov;
15.	vyzýva Komisiu, aby zlepšila prístup investorov k informáciám a ochrane a zároveň využila potenciál zjednodušených retailových produktov nato, aby pomohla nasmerovať úspory domácností na kapitálové trhy, a pripomína dôležitú úlohu, ktorú zohrávajú dôchodkové fondy a poisťovne ako sprostredkovatelia tohto smerovania; berie na vedomie zavedenie značky Finance Europe, ktorá by mala umožniť sporiteľom, ktorí si to želajú, investovať svoje úspory do európskych spoločností, a tým priamo prispievať k financovaniu hospodárstva Únie; zdôrazňuje, že táto značka by nemala spoločnostiam prinášať žiadnu ďalšiu administratívnu záťaž;
16.	vyjadruje poľutovanie nad tým, že nariadenie o európskych fondoch rizikového kapitálu (EuVECA)[footnoteRef:5] malo len malý pozitívny vplyv na miestne trhy s rizikovým kapitálom; víta, že oznámenie Komisie o únii úspor a investícií sa zameriava na rizikový kapitál pre mladé, inovatívne MSP, vyjadruje však poľutovanie nad tým, že návrh Komisie týkajúci sa EuVECA bol odložený až na 3. štvrťrok 2026; vyzýva Komisiu, aby zvážila zrušenie minimálnej výšky investície na úrovni 100 000 EUR s cieľom umožniť súkromným sporiteľom investovať do alternatívnych fondov; naliehavo vyzýva Komisiu, aby nabádala členské štáty k tomu, aby zabezpečovali atraktívne a stabilné daňové a regulačné rámce pre fondy rizikového kapitálu investujúce do MSP; [5:  	Nariadenie Európskeho parlamentu a Rady (EÚ) č. 345/2013 zo 17. apríla 2013 o európskych fondoch rizikového kapitálu (Ú. v. EÚ L 115, 25.4.2013, s. 1, ELI: http://data.europa.eu/eli/reg/2013/345/oj).] 

17.	dôrazne upozorňuje na to, že je potrebné zlepšiť finančnú gramotnosť občanov a podnikateľov EÚ a podporovať lepšie sporiace a investičné podmienky, ktoré umožnia informovaný a nezávislý prechod od sporenia k investíciám; vyzýva Komisiu, aby zahrnula podnikanie do rozsahu nadchádzajúcej stratégie finančnej gramotnosti a do súboru nástrojov pre členské štáty na zlepšenie koordinácie v tomto smere;
[bookmark: _Hlk210313322]18.	žiada, aby sa verejné financovanie nepoužívalo ako dotácie, ale skôr ako katalyzátor na mobilizáciu súkromných investícií a sprístupnenie väčšieho množstva súkromných finančných prostriedkov mikropodnikom a MSP; pripomína, že väčšina týchto investícií musí byť súkromná, a zdôrazňuje, že ich musia stimulovať atraktívne a stabilné daňové a regulačné rámce, ktoré sú príťažlivé pre profesionálnych aj retailových investorov; pripomína súčasné štrukturálne zvýhodňovanie úverov a považuje za potrebné otvoriť diskusiu o potrebe kapitálových daňových stimulov, ako aj podporovať rizikový kapitál ako súčasť obchodného modelu tradičného bankovníctva bez ohrozenia finančnej stability;
19.	zdôrazňuje, že verejný sektor môže zohrávať kľúčovú úlohu pri mobilizácii súkromného kapitálu, najmä v informačne asymetrických odvetviach alebo v regiónoch s nedostatočne rozvinutými finančnými trhmi; žiada, aby sa verejné nástroje navrhovali efektívne, podľa zásady konkurenčnej neutrality a so zameraním na vplyv, čím sa maximalizuje ich efekt vťahovania súkromných investícií; v tejto súvislosti zdôrazňuje, že treba naplno využiť potenciál skupiny Európskej investičnej banky (EIB) na vťahovanie súkromných investícií a že táto skupina musí vyčleniť viac zdrojov na inovačné projekty MSP, startupy a scaleupy; okrem toho zdôrazňuje úlohu Európskeho fondu regionálneho rozvoja, najmä v regiónoch s obmedzenou dostupnosťou úverov a vzhľadom na skutočnosť, že náklady na úvery sa v rámci EÚ líšia, čo v niektorých členských štátoch znevýhodňuje MSP;
20.	berie na vedomie zverejnenie revízie sekuritizačného rámca a vyzýva Komisiu, aby zvýšila jeho flexibilitu a umožnila tak úverovým inštitúciám poskytovať ďalšie finančné prostriedky spoločnostiam vrátane MSP a podporovať ich rast bez narušenia transparentnosti a kreditnej kvality; zdôrazňuje, že na tento účel sa musí posilniť spoľahlivosť rámca prenosu významného rizika, a to zavedením väčšej citlivosti na riziká a zlepšením dohľadu, čo prispeje k zjednodušeniu;
21.	berie na vedomie cieľ Komisie vypracovať koncepciu investičného sporiaceho účtu EÚ, ktorá by mala zahŕňať i) zjednodušený postup podávania daňového priznania, ii) sprievodné daňové stimuly a iii) neexistenciu obmedzení týkajúcich sa zemepisnej polohy investície, odvetvia, limitov vkladov alebo minimálnych období držby;
22.	uznáva ústrednú úlohu, ktorú v hospodárskom raste a prosperite EÚ zohráva súkromný sektor; zdôrazňuje, že akýkoľvek pokrok smerom k integrácii kapitálových trhov musí vychádzať zo zásad hospodárskej slobody, hospodárskej súťaže a právnej istoty;
23.	zdôrazňuje, že európsky trh s priamymi sekundárnymi transakciami, ktorý by umožnil obchodovanie s akciami startupov v neskorom štádiu a v štádiu pred IPO (prvotná verejná ponuka akcií), by posilnil ekosystém financovania Únie, pokiaľ by zabezpečoval rovnaké podmienky medzi členskými štátmi, bránil koncentrácii finančnej činnosti len v niekoľkých jurisdikciách a plne rešpektoval vnútroštátne právomoci;
24.	konštatuje, že v prepracovanom znení smernice o trhoch s finančnými nástrojmi[footnoteRef:6] (MiFID II) sa stanovuje osobitná kategória rastových trhov MSP, ktoré majú uspokojiť osobitné potreby menších spoločností; vyzýva Komisiu, aby tento nástroj ďalej rozvíjala tým, že zabezpečí pružnejší regulačný režim, ktorý zodpovedá potrebám malých spoločností a spoločností so strednou trhovou kapitalizáciou; [6:  	Smernica Európskeho parlamentu a Rady 2014/65/EÚ z 15. mája 2014 o trhoch s finančnými nástrojmi, ktorou sa mení smernica 2002/92/ES a smernica 2011/61/EÚ (Ú. v. EÚ L 173, 12.6.2014, s. 349, ELI: http://data.europa.eu/eli/dir/2014/65/oj).] 

Riešenie nedostatočného financovania rozširujúcich sa podnikov
25.	vyjadruje poľutovanie nad tým, že vzhľadom na nedostatok atraktívnych možností financovania pre scaleupy na našom trhu a neexistenciu konkurenčného regulačného prostredia mnohé európske podniky nakoniec využijú investorov rizikového kapitálu so sídlom v tretích krajinách a usadia sa na trhoch tretích krajín, kde svoje podniky rozširujú; vyjadruje znepokojenie nad rastúcim počtom zlyhaní MSP v EÚ[footnoteRef:7]; považuje za prioritu riešiť základné príčiny, ako je nedostatok dlhodobého kapitálu, daňový tlak počas rozširovania a neprimeraná administratívna záťaž; [7:  	Katsinis, A., Lagüera-González, J., Di Bella, L., Odenthal, L., Hell, M., a kol., Annual Report on European SMEs 2023/2024 (Výročná správa o európskych MSP za roky 2023/2024), Úrad pre vydávanie publikácií Európskej únie, 2024: https://single-market-economy.ec.europa.eu/document/download/2bef0eda-2f75-497d-982e-c0d1cea57c0e_en?filename=Annual%20Report%20on%20European%20SMEs%202024.pdf.] 

26.	chápe, že kľúčom k riešeniu nedostatočného financovania scaleupov je mobilizácia európskych inštitucionálnych investorov, najmä poisťovní, bánk a dôchodkových fondov; konštatuje, že treba zvýšiť podiel fondov rizikového kapitálu v Európe s cieľom poskytnúť viac finančných prostriedkov scaleupom, ktoré potrebujú priaznivejší rámec pre financovanie rizikového kapitálu a bezpečné priame zahraničné investície v EÚ; vyzýva Komisiu, aby nabádala členské štáty s nedostatočne rozvinutými dôchodkovými systémami, aby rozvíjali sektory doplnkového dôchodkového zabezpečenia (2. pilier), ktoré by mohli pomôcť vybudovať trhy s rizikovým kapitálom, a aby vytvorili regulačné prostredie, ktoré podporuje kapitálové investície inštitucionálnych investorov; pripomína záväzok Komisie pracovať na opatreniach na absorpciu rizík s cieľom vtiahnuť súkromné financovanie, ktoré by poskytli komerčné banky, investori a rizikový kapitál;
27.	nabáda Komisiu, aby posilnila platformy spoluinvestovania vrátane regionálne ukotvených nástrojov a sietí podnikateľských anjelov s cieľom vtiahnuť súkromný kapitál a odstrániť pretrvávajúce medzery v počiatočnej fáze financovania rýchlo rastúcich MSP orientovaných na inovácie; vyzýva na primeranú kapitalizáciu nadchádzajúcej iniciatívy Európski technologickí šampióni 2.0 a na zavedenie špecializovaných systémov financovania EÚ, ktoré podporujú získavanie finančných prostriedkov a kótovanie startupov a rozširujúcich sa technologických spoločností; zdôrazňuje mandát skupiny EIB podporovať MSP a naliehavo ju vyzýva, aby prijala flexibilnejší rámec pre posúdenie rizík a zabezpečila, aby bola nová platforma TechEU prostredníctvom zjednodušených postupov široko prístupná vo všetkých členských štátoch; súhlasí s oznámením o únii úspor a investícií, v ktorom sa opisuje význam verejných financií na úrovni EÚ, a preto sa zasadzuje za presmerovanie finančných prostriedkov EÚ do menšieho počtu pružnejších programov, v rámci ktorých sa časom môžu zdroje presúvať medzi jednotlivými prioritami;
28.	zdôrazňuje, že je dôležité vytvoriť správne podmienky nato, aby úspory občanov smerovali do produktívnych investičných nástrojov, ktoré môžu byť prínosom pre MSP a rozširujúce sa podniky; nabáda Komisiu, aby odstránila regulačné demotivačné faktory pre retailové investičné produkty a zabezpečila primeranú ochranu retailových investorov pri prijímaní investičných rozhodnutí; uznáva, že hromadné financovanie a technológie, ako sú inteligentné zmluvy a decentralizované financovanie, môžu rozšíriť prístup MSP k priamemu financovaniu, a naliehavo vyzýva Komisiu, aby preskúmala svoj regulačný rámec na základe prístupu zameraného na inovácie, ktorý primerane zohľadňuje riziko;
29.	zdôrazňuje, že integrovanejší inovačný ekosystém so sieťami univerzít, startupov, veľkých podnikov a investorov rizikového kapitálu, ktorý sa opiera o prístup k testovacím zariadeniam a technologickej infraštruktúre, má pre rozširovanie podnikov kľúčový význam; zdôrazňuje pozitívnu úlohu, ktorú môžu pri podpore rastu startupov zohrávať podnikateľské fóra, súkromní akcelerátori a mentorské siete, a vyzýva Komisiu a členské štáty, aby stavali na iniciatívach, ako je sieť dôveryhodných investorov, ktorej cieľom je mobilizovať súkromný kapitál na podporu inovačných ambícií Európy;
Posilnenie konkurencieschopného ekosystému v EÚ
[bookmark: _Hlk210313711]30.	domnieva sa, že konkurencieschopný ekosystém v EÚ musia tvoriť silné vnútroštátne trhy aj silný vnútorný trh a že zdravá hospodárska súťaž medzi členskými štátmi, najmä pokiaľ ide o hospodárske a regulačné prístupy, ich motivuje k tomu, aby si zachovali dynamiku a atraktívnosť svojich ekonomík, hoci pripomína, že členské štáty nesmú vytvárať prekážky v účinnom cezhraničnom prideľovaní kapitálu ani stanovovať priority výlučne na základe geografického pôvodu finančných prostriedkov; žiada, aby iniciatívy Komisie rešpektovali najlepšie postupy, ktoré sa už v členských štátoch osvedčili, a stavali na týchto postupoch;
31.	naliehavo vyzýva Komisiu, aby sa zamerala na základné podmienky pre trhy, príslušné spoločné menovatele pre členské štáty a dobrovoľné a doplnkové rámce zamerané na postupné znižovanie fragmentácie trhu;
32.	vyzýva Komisiu, aby objasnila, z čoho by pozostával 28. právny režim, a pripomína, že ak by sa mal zaviesť, musel by byť dobrovoľný, plne rešpektovať režimy členských štátov a musel by sa rozvíjať v úzkej spolupráci so súkromným sektorom s cieľom ponúknuť zjednodušený rámec, ktorý priláka súkromných investorov do európskych startupov, scaleupov a MSP a pomôže európskym startupom stať sa globálnymi technologickými šampiónmi;
33.	vyzýva Komisiu, aby s podporou orgánov členských štátov vytvorila zjednodušené usmerňovacie nástroje a zriadila jednotné kontaktné miesta pre MSP a rozširujúce sa podniky s cieľom pomôcť im orientovať sa v rôznych právnych systémoch v celej EÚ v otázkach, ako je právo obchodných spoločností, pracovné právo, insolvenčné právo, daňové právo, práva duševného vlastníctva a možnosti vnútroštátneho financovania; okrem toho vyzýva Komisiu, aby zlepšila nástroje na monitorovanie prístupu MSP k financovaniu vrátane vypracovania celoúnijných ukazovateľov a prehľadov, ktoré im môžu pomôcť identifikovať príležitosti vo všetkých členských štátoch bez vytvárania nových povinností v oblasti podávania správ alebo zvyšovania administratívnej záťaže;
°
°     °
34.	poveruje svoju predsedníčku, aby postúpila toto uznesenie Rade a Komisii.

